Бюджет IэнатIэм и лэжьакIуэхэм я улахуэм хущIагъу
КъБР-м и Правительствэм щыщу экономикэм егъэщIылIахэр къригъэблагъэри, КъБР-м и Iэтащхьэ Къанокъуэ Арсен тепсэлъыхьащ бюджет IэнатIэм и лэжьакIуэхэм я улахуэм яхущIыгъуным пыщIа Iуэхухэм.
Къызэхуэсахэм абы яхуигъэуващ «Къэрал социальнэ политикэр пхыгъэкIынымкIэ зэфIэгъэкIыпхъэхэм ятеухуауэ», «2012 — 2017 гъэхэм сабийхэм я сэбэпхэр пхыгъэкIынымкIэ лэжьыпхъэхэм я лъэпкъ стратегием и IуэхукIэ», «Сабий зеиншэхэм, адэ-анэм я жьауэм щIэмытыжу къэна сабийхэм къащхьэщыжынымкIэ къэрал политикэр гъэзэщIэным ехьэлIауэ зэфIэгъэкIыпхъэхэм я IуэхукIэ» Урысей Федерацэм и Президентым и указхэр гъэзэщIэным адэкIи елэжьыну, апхуэдэу КъБР-м и бюджет IэнатIэм хиубыдэ къэрал, муниципальнэ IуэхущIапIэхэм я лэжьакIуэ гуп щхьэхуэхэм я улахуэхэм хэгъэхъуэныр къызэрагъэпэщыну. Дызэрыт илъэсым и кIэухым ирихьэлIэу курыт еджапIэхэм я егъэджакIуэхэм я улахуэр сом 17610-м, зи школ кIуэгъуэ мыхъуахэр зэкIуалIэ щагъасэ IуэхущIапIэхэм я педагогхэм я улахуэр сом 16345-м, IэщIагъэхэр щрагъэгъуэт пэщIэдзэ, курыт еджапIэхэм IэщIагъэхэм щыхуезыгъаджэхэмрэ мастерхэмрэ, сабийхэм щIэныгъэ гуэдзэн щрагъэгъуэт IуэхущIапIэхэм я педагогхэм, сабий зеиншэхэм, адэ-анэм я жьауэм щIэмытыжу къэна сабийхэм социальнэ, медицинэ Iуэхутхьэбзэхэр яхуэзыщIэ, ахэр щрагъаджэ IуэхущIапIэхэм я педагогхэм я улахуэр сом 13200-м, щэнхабзэ IуэхущIапIэхэм я лэжьакIуэхэм я улахуэр сом 10557-м, дохутырхэм я улахуэр сом 22840-м, социальнэ лэжьакIуэхэм, медицинэ IуэхущIапIэхэм я социальнэ лэжьакIуэхэм я улахуэр сом 8981-м, медицинэ лэжьакIуэ нэхъыщIэхэм (медицинэ Iуэхутхьэбзэхэр зэфIэгъэкIынымкIэ Iэмалхэр къызэзыгъэпэщ лэжьакIуэхэм) я улахуэр сом 8822-м, курыт медицинэ (фармацевт) лэжьакIуэхэм (медицинэ Iуэхутхьэбзэхэр зэфIэгъэкIынымкIэ Iэмалхэр къызэзыгъэпэщхэм) я улахуэр сом 13313-м, медицинэ IуэхущIапIэхэм я лэжьакIуэхэу медицинэ (фармацевт) щIэныгъэ нэхъыщхьэ е нэгъуэщI щIэныгъэ нэхъыщхьэ зиIэхэм икIи медицинэ Iуэхутхьэбзэхэр зэфIэзыгъэкIхэм (медицинэ Iуэхутхьэбзэхэр къызэзыгъэпэщхэм) я улахуэр сом 22840-м нэсын хуейщ.
А къалэнхэр тэмэму гъэзэщIа хъун папщIэ КъБР-м и Iэтащхьэм къигъэува пщэрылъым тету Къэбэрдей-Балъкъэр Республикэм и Правительствэм дэтхэнэ IэнатIэми, дэтхэнэ бюджет IуэхущIапIэми зэман гъунэгъум къриубыдэу ирагъэкIуэкIыну лэжьыгъэ пыухыкIахэр иубзыхуащ. А Iуэхухэм трагъэкIуэдэн папщIэ 2013 гъэм республикэ бюджетым сом 1 мелардрэ мелуан 319-рэ щыхухахащ, а ахъшэм иджыри сом мелуан 371-м щIигъу щIагъужыну я мурадщ.
УФ-м и Президентым и указхэм япкъ иткIэ щIыпIэ унафэр зезыгъакIуэ органхэм чэнджэщ иратащ сабийхэм щIэныгъэ гуэдзэн щрагъэгъуэт муниципальнэ еджапIэхэм я педагогхэм, щэнхабзэмкIэ муниципальнэ IуэхущIапIэхэм я лэжьакIуэхэм я улахуэхэри зэрахуэфащэкIэ къаIэтыну.
ЗэIущIэм апхуэдэу щыхэплъащ КъБР-м и республикэ бюджетыр 2013 гъэм и япэ мазихым зэрагъэзэщIам. Республикэм и Правительствэм и УнафэщIым и япэ къуэдзэ Марьяш Иринэрэ финансхэмкIэ министр КIэрэф Муратрэ КъБР-м и Iэтащхьэр щыгъуазэ ящIащ бюджетым и хэщIхэр ткIийуэ зэрызэрагъэзахуэм, бюджет ахъшэр псом япэу социальнэ къалэнхэр зэфIэгъэкIынымрэ лэжьапщIэр тынымрэ зэрытрагъэкIуадэм.
КъБР-м и Iэтащхьэмрэ Правительствэмрэ я пресс-IуэхущIапIэ.
